میشل اوباما او برني‌سندرز: هیلري‌ کلنټن باید ولسمشره شي
د ډیموکرات ګوند د ملي‌ کنوانسیون د لومړۍ ورځې وروستي‌ ویناوال د ولسمشر اوباما میرمن میشل اوباما او سناتور برني‌سندرز وو.
د امریکا د فلادلفیا په ښار کې د ډیموکرات ګوند د ملي کنوانسیون لومړنۍ ورځ د سناتور برني سندرز په احساساتي او هر اړخیزو خبرو ختمه شوه. ښاغلي سندرز، چې په مقدماتي انتخاباتو کې د هیلري کلنټن مخکښ سیال و، په کلکه له خپلو پلویانو وغوښتل چې هیلري کلنټن ته رایه ورکړي. سندرز وویل شاید ډېر داسې مسایل وي، چې هغه له هیلري سره پرې موافق نه وي، خو په خبره یې هیلري کلنټن د امریکا د جمهوري ریاست لپاره وړ او مناسب کس ده. هغه چې باید هیلري کلنټن د امریکا راتلونکې جمهور رئیسه شي. ښاغلي‌سندرز خپله اوږده وینا په دې ټکو ختمه کړه( زه افتخار کوم،‌ چې نن د هیلري کلنټن ‌تر څنګ ولاړ یم او د ملا یې تړم.) نوموړي په خپلو خبرو کې د جمهوري‌غوښتونکو ګوند د کاندید دونلډ ترمپ پر تګلارو هم کلکې نیوکې وکړې او وویل چې هغه ښاغلی ترمپ به هیڅکله هم د امریکا ولسمشر نشي‌ او له مکسیکو سره پر سرحد د دیوال جوړولو ارمان به هم پوره نشي. تر ښاغلي سندرز مخکې د ولسمشر اوباما میرمن، میشل اوباما، خبرې وکړې. هغې وویل هیلري کلنټن یوازینۍ کاندیده ده، چې د امریکا د جمهوري ریاست د څوکۍ وړتیا لري. میرمن اوباما پر امریکایانو غږ وکړ، چې د نومبر په عمومي انتخاباتو کې داسې یو چاته رایه ورکړي، چې په خبره یې د امریکا د راتلونکي نسل په اړه فکر کوي. د دوشنبې په ورځ د مازدیګر له څلورو بجو نهد ویناو لړۍ پیل شوه، چې په کې د متحدو ایالتونو د بېلابېلو ایالتونو استازو او سیاستوالو خبرې وکړي. د کډوالو، ښځو، همجنسبازانو، معلولیونو او د ټولنې د داسې نورو پاړکیو په استازولۍ خلکو خبرې وکړي، او د ټولو خبرې پر همدې وې، چې باید هیلري کلنټن ولسمشر شي او دونلډ ترمپ ناکام شي. د ویناو په منځ منځ کې ځينو مشهورو سندرغاړو سندرې هم وویلې، ټوکمارانو او لوبغاړو ټوکې او ټکالې هم وکړي. سبا سه شنبه د کنواسیون دویمه ورځ ده، چې مهم ویناوال یې د امریکا پخوانی ولسمشر، بل کلنټن، دی. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.